M. Urbáni, poslanec: (2007-10-17):
Vážený pán predsedajúci, vážené pani poslankyne, páni poslanci, pred 50 rokmi, ktoré sme oslávili nedávno na jar, z malého hospodárskeho spoločenstva vznikla jedna veľká rodina európskych štátov a táto rodina má záujem sa ďalej rozširovať, má sa záujem rozrastať, prijímať nových členov a ja pevne verím, že jeden deň to bude fakt rodina všetkých európskych štátov. Je prekvapujúce pre mňa, že najpozitívnejšie vyjadrenia prišli v tejto snemovni dnes od nás, ktorí by sme vekovo možno už tak ani nemuseli sa zaujímať, od pána poslanca Kukana a na prekvapenie aj od pána poslanca Mikloška, a od kolegov, ktorým by možno viac malo záležať, lebo sú vekovo mladší, viac budú mať z Európskej únie, prišli vety, ktoré sa ťažko počúvali a hraničili s koherenciou. Ja som včera v Lisabone v hlúčiku politikov strašne rád vypočul jednu vetu od významného európskeho politika, keď sa dozvedel, že som z HZDS, tak hovorí: „Je paradoxné, že vy, ktorí ste boli pokladaní v minulosti, že nepodporujete Európsku úniu, dnes vidím, že to nebola pravda a veľmi oceňujeme vašu silnú podporu Európskej únie.“ Dobre sa mi to počúvalo a dobre sa mi počúvalo aj za celé Slovensko, aj za kolegov, ktorí to spravili reálnym, že v tej Európskej únii sme, v predchádzajúcej vláde, musím to objektívne povedať. Ale to, čo počúvam dnes tu od kolegov, ktorí hlasovali za to, aby sme boli v Európskej únii, ktorí hovoria o Angličanoch, o Poliakoch, ktorí od začiatku majú výhrady a majú výhody s tým, že rebelujú a hľadajú výhody pre svoje štáty, ale na druhej strane tou rebéliou brzdia európsky proces. A povedal som včera po vystúpení pána Barrosa, alebo predvčerom, v Lisabone, pretože až takto tvrdé reči tam nezazneli od niektorých zástupcov parlamentov európskych štátov, že Európa potrebuje Reformnú zmluvu a že som strašne prekvapený, že niektoré štáty chcú byť v Európskej únii, ale chcú byť aj nezávislé. Mne to pripadá tak, ako keď sa niekto ožení – nenarážam, prosím, na nič, neberte to osobne, vo všeobecnosti – a od manželky bude vyžadovať, aby si plnila manželské záväzky, ale ja ostanem ďalej slobodný, neviazaný ničím. To nejde, dámy a páni. Raz vstúpim do nejakého spoločenstva, tak sú tam pravidlá hry a tie pravidlá hry musím dodržiavať. Samozrejme, že niekedy je to aj nevýhodné pre niekoho, ale keď zoberieme vo všeobecnosti, tak všetky štáty z toho Európskeho spoločenstva, Európskej únie, ja si myslím, že budú profitovať. Napriek rozdielnosti názorov a mnohých vecí máme strašne veľa spoločné v základných cieľoch, v základných hodnotách a v základných princípoch. A tu je to všetko zašité. Chceme silnú Európu politicky? Chceme silnú Európu ekonomicky, aby bola konkurencieschopná v tomto globalizovanom svete? Tak v Ázii, ako i v Severnej a Južnej Amerike? Potrebujeme to. Potrebujeme silnú politiku v energetike, bolo to tu spomínané pánom Berényim. Takisto potrebujeme, aby politika v Európskej únii bola transparentná, aby politika išla k občanovi, aby fakt tá občianska spoločnosť v Európe bola skutočne taká, ako v tých princípoch si ju predstavujeme, a hlavné ciele, aby boli prosperita, solidarita, bezpečnosť, ktorej sa tak tu niektorí obávali v diskusných príspevkoch, a práva. Musíme byť ako svetový partner. Bez toho, myslím si, že by to pre budúcnosť našej ekonomiky, ako aj politiky samotnej nebolo dobré. Treba zlepšiť reguláciu, zlepšiť komunikáciu a komunikačné priority. Spomínalo sa tu, že Reformná zmluva vlastne zachovala princípy z Ústavnej zmluvy pripravovanej. No chvalabohu, že ich zachovala, že nezmenila všetko hore nohami. A je pravda aj to, že vzniká Reformná zmluva preto, že v niektorých štátoch neprešli referendá. To netreba zakrývať a nie je to nič tajné. Ale otázka stojí, či Reformná zmluva má byť a je potrebná. Je potrebná. A táto Reformná zmluva dáva práve národným parlamentom oveľa väčšie práva, čiže zákon proporcionality a subsidiarity alebo aj priameho rozhodovania o niektorých zákonoch a to je práve zlepšenie tej komunikácie. Dámy a páni, ja si myslím, že my na Slovensku práve si pripravme také zákony pre Slovensko, aby sme sa v Európskej únii vedeli nájsť, aby sme boli dobrým a spoľahlivým a silným partnerom a k tomu, samozrejme, je potrebné, aby sme mali aj silnú diplomaciu. Pretože čo mňa zaujíma? Nielen to, či bude schválená Reformná zmluva, ale čo Európska únia dá Slovensku. A ponúka veľa. Koľko dá, závisí od našej diplomacie, ktorá, musím povedať, že ešte pokrivkáva na niektorých úrovniach, či to bolo pri schvaľovaní Národného strategického referenčného rámca, či presadzovaní jednotlivých programov v ňom, tam by som očakával oveľa väčšiu aktivitu. Takisto opakovane varujem, že prijatie eura, ktoré každý zdravo rozmýšľajúci človek chce, aby sme mali v roku 2009, a závidia nám túto iniciatívu všetky okolité krajiny, tu je potrebné spraviť strašne veľa na každom poli diplomacie aj na politickej úrovni, aj na ekonomickej a finančnej diplomacii. Pretože nielen Maastrichtské kritériá budú rozhodovať, opakujem to tu, ale bude rozhodovať aj dôveryhodnosť krajiny. A tá dôveryhodnosť sa buduje práve naším konaním a našou diplomaciou. Takže tu by som vyzýval všetkých na každej úrovni, ktorí majú kontakt s Európou, aby reprezentovali Slovensko, aby ciele, ktoré máme, a záujmy Slovenska sme si dostatočne chránili a aby jednotlivé ministerstvá vyvíjali viac snahy hlavne pri presadzovaní programov, ale takisto aby sme aj v tejto finančnej diplomacii cez ministerstvá ešte spravili trošku viacej. Ja si myslím, že tento parlament v jeden deň schváli a podporí Reformnú zmluvu tak, aby sme do volieb v roku 2009 do Európskeho parlamentu už mohli ísť so schválenou zmluvou. To, či budeme mať o jedného poslanca menej, to, či budeme mať komisára alebo zástupcu poslanca, ja myslím, že je dôležité, ešte by bolo treba za to zabojovať, ešte je priestor stále, takisto ako je priestor bojovať o Eurostate, ako je priestor bojovať o operačných programoch a potom, samozrejme, aj o ich aplikácii na Slovensku. Toto sú vážne otázky pre mňa, že toto pomôže občanom, toto pomôže zlepšiť životnú úroveň. Tu politické frázy a napádania, myslím si, že nepomôžu a nie sú namieste. Sme v Európskej únii. Čo, chceme ísť z nej preč? Tak si myslím, že budeme mať jedinú cestu a zdravý rozum a Reformnú zmluvu podporíme. Čo sa týka vyhlásenia a genocídy na Ukrajine, nikto nepochybuje, že tam boli problémy a že ľudia trpeli, ale myslím si, že také závažné politické rozhodnutie po predložení, pán Mikloško, vo všetkej úcte k vášmu dobrému úmyslu, si myslím, že mali by sme prediskutovať najskôr, pretože je to problém nie jednoducho riešiteľný, nevie sa vyriešiť aj inde jednoznačne. Čiže mali by sme o tom debatovať, registrovať, že tam sa niečo vážne stalo a podľa toho potom prijať politický záver, lebo to by nemal byť záver ani KDH, ani HZDS, ani inej politickej strany, fakt mal by byť záujem slovenského parlamentu, aby sa objektívne postavil k niektorým veciam, ale zas tak, aby Slovensku pomohol. A keby sme to teraz takto narýchlo schválili, nesmiete sa hnevať na mňa, neviem, či by sme Slovenskej republike pomohli. Ďakujem pekne.